钦定古今图书集成/明伦汇编/氏族典/第076卷 > 朱天麟
## 钦定古今图书集成/明伦汇编/氏族典/第076卷 > 朱天麟

按《明外史朱天麟传》：“天麟，字游初，昆山人。举崇祯元
年进士，授饶州推官。屡摄属邑事，皆有惠政。考选入
都，改翰林编修，奉命祭淮王。南都破，走福州，唐王擢
少詹事，署国子监事。天麟见郑芝龙跋扈，乞假至广
东，闻汀州变，又走广西，入安平土州。永明王居武冈，
以礼部右侍郎召。明年，擢礼部尚书，寻拜东阁大学”
士。当是时，朝臣各树党，袁彭年等逐之去。未几，再召
天麟。广州、桂林皆失，王奔南宁。天麟奉命经略左、右
两江土司，以为勤王之助。未集，兵逼南宁，王仓皇出
走，天麟扶病从之，卒于西坂村。